title: Управляващите все пак печелят в Македония

maintext:
Партията ВМРО-ДПМНЕ е официалният победител на изборите в Македония.
След почти ден забавяне тази сутрин Държавната избирателна комисия оповести крайните резултати от оспорвания вот.
ВМРО получава 51 места в 120-местния парламент, а социалдемократите от СДСМ вземат 49.
Албанската партия ДУИ, досегашният партньор на ВМРО, получава 10 места. Така двете са на ръба да получат достатъчно подкрепа за съставяне на правителство.
По-рано и ВМРО, и СДСМ обявиха победата си на изборите. Разликата между двете партии е малко повече от 1% или около 16 хил. гласа.
След обявяването на резултатите от Държавната избирателна комисия снощи обаче, пред партийната централа на управляващите започна тържество със стотици знамена, пиратки и фойерверки. Сред присъстващите беше и лидерът на партията Никола Груевски.
Според анализатори обаче ВМРО е загубила много от гласовете си, а опозицията е направила добър резултат. За първи път и албанските партии са в по-лоша електорална позиция. Очакванията са, че ако ВМРО и ДУИ направят нов кабинет, са възможни протести в следващите месеци.
Президентът на Македония Георге Иванов обяви, че ще връчи мандат за съставяне на правителство на най-голямата партия - ВМРО. Според него тези избори са изход от политическата криза, в която се намира страната.
Лидерът на опозицията Зоран Заев коментира, че според него разпределението на мандатите в парламента не е окончателно и са възможни корекции.
Вижте повече във видеото:


description: Няма опасност за хората

title: Три огнища на птичи грип са регистрирани във Враца и Видин

maintext:
Три огнища на птичи грип са регистрирали ветеринарните власти за последните три дни. Първичните огнища са в областите Видин, Враца и село Маноле.
Няма опасност за хората.
Едното, в област Враца, се намира в дивечовъдно стопанство, от което впоследствие е направена връзка с две вторични огнища в област Видин, откъдето има продадени птици. Касае се за стопанство, в което се отглеждат полудиви патици и се пускат свободно в природата. Третото място е в село Маноле, предприятие от промишлен характер, там е получена пратка от 3150 птици от Унгария.
Ветеринарните власти са унищожили всички заразени птици. Взимат се мерки за ограничаване на заразата – забранява се ловът на пернат дивеч, както и птиците пазари.

fasttext_language: bg


description: Пиша рецепти „на юнашко доверие“, признава тя

title: Как се справя лекарят на Хитрино

maintext:
След трагедията в Хитрно в съседното село Върбак е организиран временен здравен център, където жителите може да получат първоначален преглед и здравна помощ.
Общопрактикуващият лекар д-р Веска Димитрова разказа, че пациенти ѝ звънят по телефона, а тя пише рецепти и ги занася в аптеките „на юнашко доверие“, без рецептурни книжки.
„Просто се търсят варианти да се реши въпросът“, обясни тя.
Кабинетът ѝ в Хитрино е с изпочупени стъкла, разнебитени врати и прозорци.
Седат Абтил разказа, че преди ден е успял да вземе рецептурните книжки на родителите си и днес е при д-р Димитрова, за да им изпише нужните лекарства. В дома им всичко е избито – дограми, врати, прозорци избити, на места мазилката е напукана.


description: Дали ще има нова бежанска вълна, зависи единствено от турския президент, коментира експертът

title: Алекс Алексиев: Превземането на Алепо от силите на Башар Асад е поражение за Реджеп Ердоган

maintext:
Превземането на Алепо от силите на Башар Асад заедно с иранците е сериозно поражение за турския президент Реджеп Тайип Ердоган. Това каза в предаването „Тази сутрин” по bTV Алекс Алексиев, председател на Центъра за балкански и черноморски изследвания.
По думите на експерта Асад в момента е заздравен до известна степен благодарение на руската интервенция, както и на иранците.
Той не вярва, че Русия и САЩ могат да постигнат договорки по отношение на Сирия, тъй като имат съвсем различни интереси.
„Русия иска да запази на власт диктатора Асад, който води война срещу собствения си народ. Америка се интересува от това да победи джихадистите на „Ислямска държава”. Турция пък прави всичко възможно да унищожи кюрдските подразделения,а Америка смята кюрдите за най-важните съюзници в Близкия изток и единствените, които имат някаква военна сила”, анализира той.
Бунтовниците вече се изтеглят от Алепо
5000 бойци и членове на семействата им ще напуснат града пред погледа на руски военни
Дали ще има нова бежанска вълна към Европа, зависи единствено от Ердоган, смята Алекс Алексиев. Турция се превръща в тоталитарна държава, коментира още той.
Според него изборът на Доналд Тръмп за президент на САЩ е положителен.
Едва ли не се говореше, че Тръмп означава края на НАТО. Тръмп е казвал винаги и с пълно право, че европейците трябва да започнат да харчат пари за отбраната си. Не е възможно Америка да плаща близо ¾ от издръжката на НАТО, при положение че германци, англичани и французи са толкова богати, колкото и американците, подчерта Алексиев.


description: При това обвинение присъдата му ще е до 10 г. затвор

title: Нападателят от Берлин може да бъде обвинен в опит за непредумишлено убийство

maintext:
Нападателят от берлинското метро - 27-годишният българин Светослав Стойков, остава в предварителния арест.
Задържаха в Германия нападателя от берлинското метро
Българинът е заловен на автогара в Берлин, съобщиха германски медии
Той беше задържан в събота в германската столица след сигнал на случайно разпознал го пътник в автобус от Южна Франция.
Засега остава следствена тайна дали Стойков е направил пълни самопризнания, че е бутнал по стълбите на метростанция в Берлин нищо неподозираща жена.
Прокуратурата обмисля дали да не повдигне обвинение за опит за непредумишлено убийство.
Присъдата тогава може да достигне 10 години, а при отделни случаи и доживотен затвор.
Случаят предизвика възмущение в цяла Европа и бе повод в Германия да се заговори за по-голямата сигурност по спирките на градския транспорт.
Тъй като Стойков бе заловен с помощта на видеозапис, политици пледират за поставянето на видеокамери на всички обществени места.
За залавянето му беше обявена награда, но все още никой не я е потърсил.
26-годишната жертва на Стойков, която си счупи ръката, е от украински произход. Самоличността й обаче засега се пази в тайна по нейна молба.


description: Разследването все още е в началото си

title: Това, което знаем до момента: Как се случи инцидентът в Хитрино

maintext:
Какво точно се случи в Хитрино? Росен Цветков представя последните данни на разследването:
При преобръщането на една от цистерните по неясни засега причини става пробив в нея и това предизвиква изтичането на газ. След секунди следва експлозия.
„Оттам започва да изтича газ. Този газ е по-тежък от въздуха, той се концентрира, прави въздушно-газова смес… Било е въпрос на една искра”, обяснява председателят на Националното сдружение на българските спедитори Георги Минчев.
За късмет другите цистерни не се взривяват.
„Ако се беше взривила още една съседна цистерна, там нямаше да има нищо, което да стърчи над земната повърхност”, смята Минчев.
Влакът, причинил трагедията в Хитрино, се е движил с превишена скорост
Това сочат данните от флашпамет на единия локомотив, съобщи източник на bTV
Със сигурност е ясно вече, че товарният влак се е движил с по-висока скорост от разрешеното – над 40 км/ч.
Това обаче не е водещата версия на следствието: експерти предполагат, че елемент от железния път е пробил цистерната след обръщането ѝ.
Според правилника за международен железопътен превоз веществата в злополучния влак са определени като „опасни товари – втора степен”. Оказва се, че проблем има не само с контрола на такива товари, но и с подготовката на кадри, които работят с тях.
„Професията застарява. В момента в мрежата на железниците се превозват осем пъти по-малко товари и над 10 пъти по-малко пътници от 1989 г.”, обяснява Минчев.
Другият сериозен проблем остава нивото на контрола, който често е твърде закъснял.
Разследването обаче е в началото си. Отговори на натрупалите се въпроси се очакват и от анализа на черните кутии на влака.
Хитрино: Причините за трагедията остават неясни (ОБЗОР)
Евакуацията на жителите продължава да е в сила, продължава и рисковата операция по източване на преобърналите се цистерни
Вижте още във видеото:


description: И Москва, и Анкара виждат провокация в стрелбата

title: Русия и Турция продължават заедно и след убийството на посланик Карлов (ОБЗОР)

maintext:
Дръзко покушение на високопоставен дипломат прикова погледите към Анкара вчера вечерта. Жертвата е посланикът на Руската федерация в Турция - Андрей Карлов. Той беше застрелян, докато се открива фотоизложба в музей в турската столица.
Последваха масови арести. Задържани са седем души – роднини на нападателя и полицейски началник. Според Анкара, покушението е терористичен акт, чиито следи отвеждат към гюленистката терористична организация ФЕТО на ислямския проповедник Фетхуллах Гюлен,обвиняван за опита за преврат през юли т.г.
Убиец със значка на ревера
Убиецът на руския посланик Андрей Карлов, 22-годишният турски полицай Мерт Алтънташ,който бе ликвидиран от органите на реда, е бил и миналия петък в художествената галерия, където простреля дипломата. Нападателят идентифицирали от камерите. Същият бил облечен в тъмен костюм и вратовръзка и с полицейска карта на ревера,появил се зад посланика и докато стрелял крещял ислямски лозунги.
Шестима задържани след убийството на руския посланик в Турция (ОБНОВЕНА)
Международната общност заклейми показното убийство на дипломата
"Стреляйки, той насочи пистолета към хората. Помислих, че ни кара да се разпръснем, и отстъпих назад. Насочих фотоапарата към него и започнах да го снимам. После видях хората да бягат панически. Руският посланик лежеше на пода. Не можехме да проверим дали е жив, мъртъв или е просто ранен.", разказа фотографът от АП Бурхан Озбиличи.
Контекст
Покушението срещу посланик Карлов идва в момент на затопляне на отношенията между Русия и Турция, когато двете страни активно си сътрудничат в борбата с „Ислямска държава” в Сирия.
„След атаката, разговарях с господин Путин и двамата сме единодушни, че това е провокация. Руската страна поиска да се включи в разследването, като изпрати свой екип и ние се съгласихме”, заяви турският президент Реджеп Ердоган.
Убийството на руския дипломат,което е безпрецедентен случай в новата история на Турция, предизвика тревога сред гражданите.
Междувременно САЩ затвориха дипломатически мисии в Анкара,Истанбул и Адана от съображения за сигурност, след като въоръжен мъж днес на разсъмване стреля срещу посолството в Анкара, според някои източници се опитал да влезе в сградата.
Нападателят бе арестуван,но засега не се огласява самоличността му,няма пострадали.
Иранското посолство също бе затворено. Засилена е била охраната на всички дипломатически мисии,включително и на българските в Турция,съобщиха медиите.
Какъв човек беше убитият посланик?
След вчерашния атентат в Анкара, днес руското посолство в България отвори книга за съболезнования по повод смъртта на посланик Андрей Карлов.
В нея подписи ще могат да се полагат днес и утре през целия ден.
Турция се сбогува с Андрей Карлов (ГАЛЕРИЯ)
Министри от южната ни съседка уважиха церемонията на летището в Анкара
Свещи и цветя ляха поставени и на оградата на руското посолство, а самият посланик Анатолий Макаров нарече покушението "терористичен акт".
Андрей Карлов беше убит подло и в гръб, заяви днес пред bTV Макаров. Двамата дипломати са били приятели. Макаров описа Карлов така: „Много хубав и достоен човек, светла му памет. Аз много се надявам, че виновните, спонсорите на това убийство ще бъдат намерени и наказани по най-жесток начин”.
Какво следва?
Руските власти смятат, че убийството на Карлов е опит да бъдат подложени на изпитание руско-турските отношения.
„Този престъпен акт е провокация, която цели да срине нормализирането на отношенията между Русия и Турция и да провали мирния процес в Сирия”, категоричен беше Владимир Путин.
Експерти от Русия разследват убийството на посланик Андрей Карлов в Анкара
Групата е пристигнала днес
Следствена група от Москва вече е изпратена в Анкара. Руски журналисти пък твърдят, че терористичните актове от вчера са свързани. „Убеден съм, че събитията в Анкара, Берлин и Цюрих са свързани помежду си. Това е активизиране на така наречените спящи агенти, каквито съм убеден, че има в държавите в Европа, Америка и в Русия”, коментира Фьодор Гладких.
Посланикът ни в Турция Надежда Неински обяви, че дипломатическият корпус в Турция е в шок: „Изпращат посланието, което е целта на терористите, че никой не е защитен, независимо къде се намира и от поста, който заема”.
Според нея моментът на нападението в Анкара не е случаен и е в навечерието на срещата между Турция, Иран и Русия по повод Сирия.


description: Осем от тях са германци, а другите са от Чехия, Италия, Израел и Полша

title: Идентифицирани са всичките 12 загинали при атентата в Берлин

maintext:
Идентифицирани са всичките 12 загинали при терористичния атентат на коледния базар в Берлин, съобщи онлайн изданието на германския „Шпигел”. Жертвите са шест жени и шестима мъже. Осем от загиналите са германци, а четирима са чужденци - от Чехия, Италия, Израел и Полша – поляк е убитият от терориста шофьор на камион.
След атентата в Берлин: Германците не искат страхът да е определящ
Донякъде те реагират премерено и доста трезво, без излишни емоции, коментира журналистът от bTV Кристина Баксанова
Сред 45-мата ранени при терористичния акт има граждани на Израел,Испания, Великобритания, Унгария Финландия и Ливан. 14 от тях са в тежко състояние все още.
Към момента разследването на атентата се концентрира върху разкриването на евентуална мрежа, помогнала на Анис Амри при терористичния акт и при бягството му.
Заподозреният за атентата в Берлин тунизиец беше разстрелян вчера рано сутринта от полицията в Милано при рутинна проверка на пътната полиция.
Берлинският атентатор е бил убит в Милано
Анис Амри, издирван за атаката на берлинския коледен базар, е прострелян след проверка от пътната полиция в Италия и след това е починал
„В момента най-важна е задачата да установим дали извършителят е действал сам или са му помагали при организацията на нападението”, заяви главният прокурор Петер Франк.
Все още няма пълна яснота около това как Амри е успял да се придвижи от Германия до Италия. Предполага се, че е пътувал с влак през три европейски държави.


description: Предстои рязко затопляне

title: Студено време днес

maintext:
Днес вятърът ще се ориентира от североизток, в Източна България ще е умерен и с него ще нахлува студен въздух.
Облачността временно ще се увеличи, без валежи. Максималните температури ще бъдат между 2° и 7°, в София – около 4°.
И над планините облачността също временно ще се увеличи, но ще остане без валежи. Ще духа силен вятър от север-североизток. Температурите ще се понижат и максималната на височина 1200 метра ще е около минус 4°, на 2000 метра – около минус 8°.
Утре сутринта ще е студено, с минимални температури между минус 6° и минус 1°. През деня ще бъде предимно слънчево, но около и след обяд от североизток ще се заоблачи. Ще духа слаб, в Дунавската равнина и Източна България, до умерен, предимно западен вятър. Максималните температури ще са между 2° и 7°.
До края на седмицата времето в страната ще остане без валежи.
През нощта срещу петък и в петък ще духа слаб до умерен, в Дунавската равнина временно силен вятър от запад-северозапад.
Ще започне бързо затопляне, което ще продължи и през почивните дни. Облачността ще е разкъсана, предимно висока и средна, с повече слънце в неделя. През почивните дни вятърът ще отслабне. На места в Южна България сутрин са възможни мъгли.
В понеделник вятърът от северозапад отново ще се усили и ще започне да нахлува студен въздух. Облачността ще се увеличи, вероятността за валежи е много малка.


description: В Туитър тя съобщи, че мисли за жертвите.

title: ЕК е готова да помогне на България заради катастрофата в Хитрино

maintext:
Еврокомисарят по транспорта Виолета Булц изрази готовност да окаже съдействие на българските власти заради катастрофата в Хитрино. В "Туитър" тя съобщи, че мисли за жертвите.
Булц изразява пожелания за бързо възстановяване на пострадалите. Зам.-председателят на ЕК Кристалина Георгиева написа "Мислите ми са с пострадалите и близките на загиналите в Хитрино!".
Черна събота за Хитрино: 7 загинали и 29 ранени след взрив на цистерни (ОБЗОР)
Разрушенията, пожарите и нанесените щети са с размерите на бедствие


description: Росен Плевнелиев призова партиите да положат всички усилия за нов Министерски съвет, а наследникът му Румен Радев обяви готовност за служебен кабинет

title: Бойко Борисов няма да е премиер в кабинет с мандата на РБ (ОБЗОР)

maintext:
Бойко Борисов няма да е премиер в правителство с мандат на Реформаторския блок. ГЕРБ ще гласува за новия кабинет с мандата на Реформаторите, но Борисов няма да е премиер.
Цветан Цветанов: Шансовете за кабинет с мандат на РБ може да са над 20%
Имена не са обсъждани до момента, а разговорите са за параметри на държавата, изтъкна председателят на ПГ на ГЕРБ
„Да си излъчат премиер и министри, Патриотичният фронт, ако искат, да влязат с министри, да носят политическа отговорност. Ако считат, че би могло това да се случи само ако аз съм премиер или знаковите фигури и министри на ГЕРБ са там… пред мен поне Tомислав Дончев и Владислав Горанов са заявили, че без мен няма да стоят там”, посочи Борисов.
„Към днешния ден премиерът няма да бъде номиниран за министър-председател за следващ кабинет”, каза и зам.-председателят на ГЕРБ Цветан Цветанов.
Той увери, че преговарят усилено за ново правителство. Условието е да се въведе мажоритарна избирателна система.
Според лидера на ВМРО Красимир Каракачанов Патриотите не са в час с тези преговори.
Неочаквано днес другият партньор в Патриотичния фронт Валери Симеонов се разграничи от позициите на Каракачанов и го обвини в партиен егоизъм.
Президентът Росен Плевнелиев пък призова партиите да положат усилия за ново правителство. Ако ли не - губим председателството на Европа.
Румен Радев е готов с вариант на служебен кабинет
Има три варианта за кабинет, решението ще е ясно след седмица, обяви Росен Плевнелиев
„На карта е поставено доброто име на България, едно провалено председателство ни хвърля в периферията и на сандвича на империи на изток от нас”, каза държавният глава.
Новоизбраният президент Румен Радев отказа да погледне на новото правителство като на проценти в математическа задача, както направи Цветан Цветанов преди дни.
Вежди Рашидов: В кабинета на Бойко Борисов има още много ресурс
Не е хубаво в края на годината да се сменя правителството, смята министърът на културата
Времето на проучвателния мандат за съставяне на правителството на Реформаторския блок изтича във вторник.


title: Тече трескава подготовка за кукерския фестивал в Разлог

maintext:
В Разлог тече трескава подготовка за традиционния кукерски фестивал в първия ден на Новата година. Всяка махала има собствена програма, в която се включват всички членове на семействата.
Никой не знае от кога е традицията в първия ден на годината кукери да гонят злите сили. В Разложко ги наричат „чауши”, а подготовката започва с изработката на кожите.
Традиционните костюми са с височина четири метра и струват хиляди. Костюмите са много тежки, като често са над 20 кг., без да броим звънците.
Водеща роля в празника имат и първите мома и ерген на махалата.


description: Експерти обсъдиха тази възможност по време на лекция в Лондонскя университет

title: Ще могат ли хората да сключват брак с роботи в бъдеще?

maintext:
Британски учени обсъдиха възможността в бъдеще хората да могат сключват брак с роботи. Лекцията беше озаглавена „Любов и секс с роботи” и се проведе в Лондонския университет.
През последните години роботизираните секс роботи станаха доста популярни и поръчките за такива рязко се покачиха.
Хуманоидни роботи предизвикаха фурор в Пекин (СНИМКИ и ВИДЕО)
Роботът е жена облечена в традиционни китайски дрехи и е произведена от Института за наука и технологии в Китай
Според експерта по изкуствен интелект д-р Дейвид Леви в недалечно бъдеще законодателството ще трябва да се съобрази с новите реалности и да допусне брак между роботизирана сексуална кукла и нейния партньор от плът и кръв.
„Машините ще трябва да се сдобият с човешки права”, коментира още Леви и добави, че браковете между машина и човек със сигурност ще бъдат легализирани в бъдеще.
Леви припомни, че междурасовите бракове са били забранени до доста късно в някои части на САЩ, а хомосексуалните бракове са извървели труден път, докато бъдат разрешени.
Роботите ще могат да изпитват болка
Учени препрограмират машините да усещат болка и да реагират - също като хората
Специалистът вярва, че бракът между човек и машина също ще извърви подобен път, но в крайна сметка ще бъде легализиран. Леви прогнозира, че срещу подобен съюз ще се изправят някои религиозни общности, но припомня, че „Никъде в Библията не се споменава, че бракът е разрешен само между две човешки същества”.
Според Леви с усъвършенстването на изкуствения интелект, както и начина на производство на роботите, машините ще станат приятели на човека.
„Тогава какво пречи това приятелство да премине в брак?”, пита Леви.


title: Мръсният въздух и инфекциите увеличиха респираторните заболявания

maintext:
Сериозно увеличение на респираторните заболявания в този период на годината, отчитат лекарите. Основната причина са инфекциите, но и мръсният въздух. През последните дни данните на Изпълнителната агенция по околната среда показват, че фините прахови частици в десетки градове надскачат в пъти допустимите норми.
В София основният проблем идва от автомобилите, като количеството на праха във въздуха в някои квартали гони стойности два пъти над нормата.
Отоплението на твърдо гориво също има голяма роля за замърсяването на въздуха. Именно заради отоплението, през вчерашния ден не София, а Смолян държи рекорд по запрашеност на въздуха. Там фините прахови частици са били почти 3 пъти над допустимото.
В болничните коридори хората с проблеми с дишането стават все повече.
„Колкото по-замърсен е въздухът, толкова повече имунната система страда и се увеличават респираторните заболявания”, обясни проф. Елисавета Петрова.
Дори концентрации, които са един път и половина над нормата не са без значение, тъй като тяхното въздействие е продължително.
Оказва се, че и носенето на маска в това време на годината не може да ни помогне, тъй като след 1-2 часа, тя е събрала толкова боклук, че повече пречи. Лекарите съветват - по-добре си сложете шал на лицето.
Според медиците са нужни радикални мерки за справяне с проблема.


title: В Турция и Дания хиляди протестираха срещу бомбардировките в Алепо

maintext:
Многохилядни протести срещу бомбардировките в Алепо и неспазеното примирие се проведоха снощи в Турция и Дания.
Над 1000 души, сред които и много сирийски мигранти, протестираха в Истанбул. Още повече - близо 7000 души, се събраха и в датската столица Копенхаген. Те настояват за възобновяване на примирието и истинска евакуация на цивилните.
Има сигнали, че това може да се случи в близките часове. За след Коледа е насрочена и дипломатическа среща между Русия, Турция и Иран, на която да се търси трайно решение на военния конфликт.


description: Има опасност от цунами

title: Трус от 8 по Рихтер разтърси Папуа-Нова Гвинея

maintext:
Трус с магнитуд 8 разтърси Папуа-Нова Гвинея, предадоха световните агенции, като се позоваха на американския Геофизичен институт.
Епицентърът е в океана на около 60 километра източно от град Тарон на остров Нова Ирландия. Трусът е бил регистриран в 10,51 ч. по Гринуич. Дълбочината му е 73,4 километра.
Тихоокеанският център за предупреждение при цунами каза, че има риск от цунами в резултат на труса. Рискът е за Папуа-Нова Гвинея и за околните райони.
Засега няма данни за жертви и разрушения при земетресението.


description: Днес в акцията по издирването му се включи и военен хеликоптер

title: Издирваният в Стара планина Тодор е жив, появи се сам

maintext:
39-годишният Тодор Владимиров, когото спасители издирваха пет дни в Стара планина, е жив, предаде кореспондентът на bTV в региона.
По-рано днес в акцията се включи и военен хеликоптер.
Тодор се е появил сам в хижа „Васил Левски”. Предполага се, че го е направил, след като е чул хеликоптера, който го търси.
Сигналът за изчезването на Тодор беше подаден във вторник следобед.
Преди ден стана ясно, че Владимиров е планирал внимателно прехода си, като е писал във „Фейсбук“, че изчаква да навали сняг и температурите да падат до -10 градуса, за да тръгне.
Очаквайте подробности!


description: Животните са били спасени по-късно от природозащитна организация

title: Столичанин уби над 50 прилепа и зазида други, докато си ремонтира терасата

maintext:
Смяна на дограма на столичен балкон завърши с унищожаване на почти цяла колония прилепи. Част от животните, които са защитен вид, са били зазидани и по-късно спасени от природозащитна организация.
За някои може да е изненада, но в жилищните блокове в градовете имаме диви съседи. Прилепи често обитават фуги в панелите. В студените месеци прекарват там зимния си сън. При ремонт на тераса собственик попада на колонията им. Изхвърля над 50 от седмия етаж. Повечето умират, а ремонтът продължава.
В стената са зазидани още прилепи. Фондация "Дивите животни" получава сигнал от съсед и успява да спасят 9 от животните.
У нас прилепите са защитени от закона диви животни, които са застрашени от изчезване.
„Много малко хора знаят, че градовете са пълни със същества като прилепите и това е добре, защото те ни спасяват от много насекоми, ако трябва да гледаме по този начин каква полза носят на човека - те носят безкрайна полза на човека”, обясни Любомила Кривошиева, управител на Фондация „Дивите животни”.
Оцелелите прилепи са във ветеринарна клиника, където ще се опитат да ги спасят. Убиването на защитен вид се наказва с глоба от 2000 до 10 000 лева и до 3 години затвор.


description: Основните дейности на компанията са разпределени в няколко дъщерни фирми

title: Чуждестранно юридическо лице от Кипър е собственик на „Булмаркет”

maintext:
Собственик на злополучните цистерни, които се взривиха в Хитрино, е чуждестранно юридическо лице от Кипър. То държи 60% от компанията-майка „Булмаркет”, показа справка на bTV в търговския регистър.
Булмаркет е 100% частна компания, регистрирана е в Русе преди 20 години. Основните й дейности са разпределени в няколко дъщерни фирми.
Едно от дъщерните й дружества е първият частен железопътен оператор в България с лиценз за извършване на международни железопътни услуги, получен през 2005 г..
Разрешителното е подновявано редовно, показва проверка на транспортното министерство.
Според зам.-управителя на „Булмаркет” всички правила за безопасност от страна на компанията са били спазени. Той каза за bTV, че компанията е специализирана в превоз на горива и химикали.
Зам.-шефът на „Булмаркет”: Цистерните са проверени, машинистите са минали инструктаж
Има строго установени правила, които са спазени, каза Димитър Баев
Злополучните цистерни са пътували от Бургас за Русе. От компанията обясниха, че те са на румънски собственик - заредени са с пропан бутан и пропилен в рафинерията. Инцидентът е станал по пътя им обратно към Румъния.
От компанията заявиха, че са в готовност да съдействат за изочването на останалите цистерни, както и за разследването на трагичния инцидент.
Частната фирма-превозвач е проверявана от изпълнителната агенция "Железопътна администрация" преди месец, показва справка на транспорното министерство след трагедията. Компанията е изрядна и досега не е имала сериозни инциденти.
Информацията, че документацията на фирмата е иззета за проверка още е под въпрос. На портала отрекоха прокуратурата да е влизала в офисите на компанията в Русе.


description: Делото за убийството на съпруга ѝ Николай Димов се гледаше по съкратената процедура

title: Осъдиха Анита Мейзер на три години затвор

maintext:
Анита Мейзер получи 3-годишна ефективна присъда по обвинение, че е причинила по непредпазливост смъртта на своя съпруг Николай Димов, както и че е предложила подкуп от 30 хил. евро на длъжностно лице.
Делото срещу Мейзер беше гледано днес в условията на съкратено съдебно следствие, като в съдебната зала тя се призна за виновна.
Съдът ѝ наложи присъда от 4 години и 6 месеца, която беше намалена с 1/3. Наказанието си Мейзер ще изтърпява при първоначален общ режим в затворническо общежитие от открит тип.
Тя трябва да плати и обезщетение от 150 хил. лв. на наследниците на Димов.
Присъдата на Варненския окръжен съд може да бъде обжалвана в 15-дневен срок. Задържаха Анита Мейзер за убийството на културиста Николай Димов Към настоящия момент има необходимите събрани доказателства, съобщи прокурорът
Николай Димов беше открит мъртъв на 14 август.
Според обвинението смъртта е настъпила по време на „експеримент”.
По настояване на съпруга си културист Мейзер вързала с т.нар. „свински опашки” краката, ръцете и врата му. Целта била Димитров да демонстрира силата си, като ги скъса. Демонстрацията трябвало да бъде записана на видео.
В последните си думи тя каза, че със съпруга си имали чудесни взаимоотношения, но понякога той проявявал странни желания, които тя изпълнявала.


description: Те са приети в болница в Благоевград

title: Мъж и жена пострадаха при челен удар на пътя край Симитли

maintext:
Челен удар с двама ранени затвори в четвъртък вечерта пътя за товарни автомобили край Симитли, предаде БГНЕС.
Към 20:45 ч. на километър преди Симитли челно се удрят „Ауди” с френска регистрация и „Фолксваген” с благоевградска. В автомелето е замесен и микробус „Фолксваген”.
В болницата в Благоевград с контузии са откарани пътник от „Голф”-а, който е бил на предната седалка, и жената, която е управлявала „Ауди”-то.
Движението по път I-1 Симитли-Железница е напълно възстановено, съобщиха от АПИ.


description: Предстои да заседава Изпълнителната комисия на ГЕРБ, която ще вземе решение дали и кого да се подкрепя, каза Павлова

title: Лиляна Павлова смята парламента за изчерпан в този си вид

maintext:
Намирам този парламент за изчерпан в този си вид, коментира пред журналисти министърът на регионалното развитие в оставка Лиляна Павлова, помолена за личното й мнение.
Разбира се, ако някой успее да предложи и направи правителство, да поеме тази отговорност и да получи подкрепа, нека го направи. На мен ми се струва, че е изчерпано доверието в парламента и възможността за подкрепа, отбеляза Павлова.
Тя обаче уточни, че предстои да заседава Изпълнителната комисия на ГЕРБ, която ще вземе окончателното решение дали и кого да се подкрепя.
Павлова откри днес годишното информационно събитие на Оперативна програма "Региони в растеж" 2014 - 2020 г. в Ларгото в София.
Министърът изрази надежда, че предсрочните избори няма да възпрепятстват програмата. През 2017 г. очаквам един милиард лева като реални договори, реално строителство и реални инвестиции през общините и няма причина те да бъдат спрени, отбеляза тя.
На откриването Лиляна Павлова посочи, че се отчита успешно и с окончателен доклад оперативната програма "Регионално развитие - 2007-2013" - със 103 процента разплатени средства и със 100 процента завършени всички проекти по програмата. Ремонтирани са над 1000 училища и детски градини, няколко хиляди обекта, свързани с културна, здравна и социалната инфраструктура, много детски площадки, улици, подлези, посочи Павлова и отбеляза, че програмата е преобразила облика на 86 български града.
Новата програма "Региони в растеж" вече е почти на 80 процента отворена за кандидатстване, а 35 процента от програмата вече са договорени в реални проекти, каза министърът. С нея ще финансираме образованието и бъдещето на нашите деца, ще се направи и довърши ремонтът на училища и детски градини, които още не са ремонтирани, а специален фокус са професионалните гимназии, както и 12 университета, информира Павлова.
150 милиона лева ще са разплатените средства по програмата. Следващата година очаквам пик и бум на строителството в общините, прогнозира министърът.


description: Една история за силата на това да си красив, дори и без коса, за съпричастността и даването на частица надежда, разказана от Евгения Попова от предаването „Преди обед“

title: Когато Криси срещна Вили

maintext:
Кристина е на 17 години, ученичка в Художествената гимназия. Момиче като всяко друго. Почти. Вили пък е дългогодишен перукер. Срещата им се оказва съдбовна и за двете.
„Бях на около 11 – 12 години. Баща ми почина и точно тогава преживях една по-сериозна травма и престой в болница. Накрая се стигна до там, че загубих 75 – 80% от косата си. Имах няколко кичура на главата и реших, че ще се обръсна. Оттогава си е така“, разказва Кристина.
В училище среща подигравки и дърпане на перуката. Със загубата на косата си обаче, не губи самочувствието и силата си. Казва, че се харесва и няма значение дали какво мислят другите, след като има любовта на близките си.
Когато в училище разбират за проблема ѝ, нейна приятелка я свързва с Вили Боршукова – дългогодишен перукер и учредител на асоциация за превенция на рака „Промени живота си сега“.
Днес Кристина е лице на кампанията за даряване на коса.
„Хората са много съпричастни, дават косите си, подаряват ги. Но не само трябва да сложиш перука на главата на дете или на болен, а трябва да имаш съпричастност, да дадеш частица надежда“, казва Боршукова.
През 2010 г. тя се разболява от рак на дебелото черво, но с вяра и подкрепата, която получава от близките си, днес е здрава и е приела за своя лична мисия и кауза да помага на онкоболни и социално слаби.
14-годишно момче си пуска коса, за да я дари на онкоболни
Около 25 см и още три-четири месеца делят Мартин от заветната му цел
Недоброжелатели не липсват. Ежедневно получава коментари и обаждания от хора, които поставят под съмнение дейността ѝ и какво става с дарените коси.
„По-важно е да виждам щастието в очите на болните хора, отколкото да чета злостните коментари“, казва тя.
Когато деца имат нужда от перука, тя е безплатна. Нужна е само епикриза, за да има основание тя да бъде дарена.


description: Тя разказа за кубинците, за Кастро и за голямата си любов в предаването 120 минути

title: Актрисата Гинка Станчева: България за мен е всичко

maintext:
Гинка Станчева - фаталната жена от "Любимец 13" и "Специалист по всичко", е първата българска актриса, която през 1957 г. преминава по червения килим на фестивала в Кан. Изиграла е всички принцеси и кралици в театъра, а от няколко години играе най-важната роля - тази на баба. Нейният глас звучи и в дублажа на „Синьо лято".
През 1965 г. е присъствала на петчасовата реч на Фидел Кастро в Куба, малко след революцията. В студиото на „120 минути” тя разказа, че кубинките винаги са много елегантни и красиви. На Нова година там е много топло. Те си слагат вечерно време чорапите с бримки, навиват си косите, вечер ги развиват, за да бъдат красиви. Цяла симфония е да гледаш в гръб как ходи една кубинка, каза актрисата.
Тя допълни, че кубинците са много хубав и весел народ, винаги готови да танцуват, особено тяхната кубинска румба. През 65-та година, когато е била там, те са били много бедни, всичко е било с купони, но въпреки това винаги са били с усмивки на лицата.
Гинка Станчева разказа, че мечтата й е била да стане балерина, но след като баща й е убит по време на Втората световна война, а майка й остава вдовица с две деца, тя не й разрешава да следва мечтата си. Настоявала е да се заеме с по-сериозна професия. След много увещания обаче й разрешава да учи във ВИТИЗ. Именно тогава среща и голямата си любов – Пейчо Пейчев – мъжът, с когото прекарва целия си живот. На въпроса каква е тайната – тя отговори много голямата любов.
С13-годишния си внук Андрей е строга, иска той да учи много и да бъде дисциплиниран. Не пропуска и да го глези, разбира се.
България за мен е всичко, каза Гинка Станчева. Въпреки че свекърва й е била италианка и са я канили да работи в Италия много пъти, тя не се е съгласила.


description: Коледните празници се изплащат половин година, ако решите да теглите кредит за пазаруване

title: Кошмарен трафик и препълнени магазини дни преди Коледа

maintext:
Кошмарен трафик и препълнени магазини - така изглежда София в предпоследната седмица на 2016 г.. От Пътна Полиция очакват в следващите дни броят на автомобилите в столицата да стане двойво по-голям. Причината - предпразничното пазаруване, което събира много хора от различни части на страната в големия град. В същото време пък точно преди почивните дни други се готвят да напуснат града.
Една от най-невралгичните точки по това време на годината са районите около големите търговски центрове. Все още задръстванията около тях не са непоносими, но пък в централните градски части шофьорите вече са изнервени от трафика.
За хората зад волана в Градския транспорт струпването на десетки автомобили също е предизвикателство, защото тапите правят спазването на графика невъзможно.
От Пътна полиция обещават да следят стриктно за бързащи шофьори, изнервени от трафика в бус лентата.
Повече регулировчици при необходимост ще има в най-натоварените участъци, включително около търговските центрове
Най-кошмарен се очаква да бъзе трафикът в петък, когато ще има и влизащи и излизащи от големия град.
Препоръката на Пътна полиция в дните около голямото пътуване в и извън града са шофьорите да карат без да превишават скоростта и да спазват дистанция, за да намалят риска от катастрофи.
За почти половината от българите обаче зимните празници се оказват извънреден разход, който не могат да посрещнат. Проучване показва, че всеки четвърти е готов да посрещне Коледните празници с кредит - банков или не. Така фирми за бързи кредити отчитат, че през декември заемите, които отпускат се увеличават с между 5 и 7% .
Средната сума е 600 лева. По този начин коледните празници се изплащат половин година.
От 500 до 1000 лв. са сумите, които най-често се взимат под формата на бърз кредит. В разгара на "изгодните" оферти, експертите предупреждават колкото и да бързаме, преди да подпишем договор, да разгледаме задължителния стандартен европейски формуляр, от които се вижда и цената на заема:
„Да са много внимателни с баланса на собствения си семеен бюджет. След присападане на всички разходи и вноски по кредита, трябва да имат остатъчен месечен доход от около 30%, обясни валентин Гетов, от фирма за бързи кредити.
Психолози съветват да не действаме импулсивно в празничната суматоха.
Най-важното за хората, които се нуждаят от бърз кредит, за да посрещнат празниците е този заем да се изплати максимално бързо, без да се просрочва, за да не се стигне до непосилно оскъпяване от по 200 -300%.


description: Родителите на деца с увреждания искат Законът за личната помощ да влезе в сила

title: Утре ще се проведе четвърти национален протест в подкрепа на хората с увреждания

maintext:
Родители на деца с увреждания организират четвърти национален протест. Той ще се проведе утре с жива верига около сградата на Народното събрание.
Живко Димитров е роден с хидроцефалия. Майка му е неотлъчно до него вече 18 години и признава, че няма каквато и да била подкрепа от държавата. Сега Живко навършва пълнолетие и ще получава пенсия от 135 лв. и 80 лв. за придружител.
Според майка му обаче по-наложително е да има интеграционна добавка, за да могат хора като сина й да се чувстват част от обществото.
Друг проблем е убийствената бумащина в системата.
Родителите на Живко смятат за най-неотложно Законът за личната помощ да влезе в сила.


description: Той помагал за багажа на роднина и скочил в движение от влака

title: Мъж е прегазен от влак на гарата в Димитровград

maintext:
Мъж на възраст 67 години е бил прегазен от пътнически влак на гарата в Димитровград и е починал на място, съобщи БТА, като се позова на информация от полицията.
Инцидентът се е случил вчера към 17 ч. при отпътуването на композицията от Свиленград за София.
Той е помагал за качването на багаж на роднина в купето, когато влакът е тръгнал. Мъжът е скочил по време на движение, но е паднал на релсите.


description: Хилари Клинтън остана втора

title: Доналд Тръмп стана "Личност на годината"

maintext:
Избраният за президент на САЩ Доналд Тръмп стана „Личност на годината” на списание „Тайм” за 2016 г., съобщават световните агенции.
Милиардерът, който изненадващо победи в битката за Белия дом Хилари Клинтън, обяви, че за него оценката на медията е „голяма чест”, която „значи много” за него.
Тръмп е бил избран сред трима претенденти за своеобразната оценка за най-влиятелна личност на годината. Хилари Клинтън е класирана втора.
Главният редактор на списанието Нанси Гибс съобщи, че Хилари Клинтън е на второ място, а на трето са "Хакерите", които са "нова държавно финансирана киберзаплаха за сигурността и които се опитаха да повлияят на американските избори и да ги делегитимират".
"Кога друг път сме били свидетели как една единствена личност не зачита никакви очаквания, руши правилата и нарушава нормите, побеждава не една, а две политически партии по пътя към победата в избори, в които влиза с шансове 100 към 1", коментира Гибс. Тя обясни, че титлата се дава на личност, която е оказала огромно влияние върху събитията независимо дали за добро или за лошо.
На корицата на списанието днес се чете "Доналд Тръмп: президент на Разединените американски щати" и е поместена снимка на новоизбрания президент в частната му резиденция в Тръмп тауър.
По повод "Разединените американски щати" в интервюто за Ен Би Си Тръмп заяви, че не той е разединил САЩ. "Ние смятаме да ги обединим отново и да имаме страна, която е напълно излекувана", обеща той.
В понеделник бяха съобщени резултатите от гласуването на читателите на списанието за Личност на годината, които бяха предпочели индийския премиер Нарендра Моди, припомня ТАСС.


description: На 20 декември те ще заседават извънредно, ще има изслушвания за трагедията в Хитрино

title: Депутатите ще са във ваканция от 23 декември до 6 януари

maintext:
Народното събрание излиза в празнична ваканция от 23 декември 2016 година до 6 януари 2017 година включително.
Предложението дойде от Парламентарната група на ГЕРБ и беше подкрепено от 108 народни представители. Против бяха само 7 депутати, а 24 се въздържаха.
Депутатите решиха още Народното събрание да проведе извънредно пленарно заседание на 20 декември, на което да изслушат представители на различни институции за трагедията в Хитрино. 2016 година от 11.00 часа по допълнително приет дневен ред.
Преди дни парламентът гласува на първо четене предложението на правителството за нов принцип за почивните дни през годината. Идеята е, ако официалните празници са в събота или неделя, първият или първите два работни дни след тях да се почива.
Очаква се решението да бъде прието и на второ четене преди ваканцията на депутатите и така 2 януари – понеделник, ще е почивен ден за всички българи.


description: Д-р Хасан Ефраимов написа разказ в памет на загиналите след взрива в селото

title: Лекарят, чиито спомени изгоряха в Хитрино

maintext:
Лекар от Добрич, който е родом от Делиормана написа в памет на загиналите в Хитрино разказ, озаглавен „Шейтаните от тавана на гара Хитрино".
Д-р Хасан Ефраимов е роден в село Трем, само на 10-ина километра от Хитрино. Голяма част от детството му обаче минава край гарата, която вече е само руини. Затова още в събота сутринта, щом чул за инцидента, седнал пред компютъра и за час-два написал разказа.
„Когато гори някое чуждо място, изпитвате някакво съжаление, някаква тъга и толкова. Но когато видите, че спомените ви горят по телевизията, е доста страшно. Най-голямото събитие в Хитрино е пазарът в неделя, друго голямо събитие няма в района. И ето изведнъж се оказа, че и в най-затънтеното място може да се случи голяма и жестока трагедия", казва лекарят.
Това е трагедия, която ще остане завинаги в душите на местните, посочва още докторът и е убеден, че в селото от тук нататък всички истории ще се делят на две - преди и след взрива.
Къщите ще се възстановят, но без помощ от държавата няма да стане, казва още Ефраимов.
„Това са хора ,които вечер си броят парите, за да могат да си купят хляб и за да могат да си купят сирене менте, защото за друго нямат пари. И сами не биха се справили. Те са много покорни хора,много изпълнителни хора, хора, които спазват законите и си приемат съдбата стоически”, изтъква още д-р Ефраимов.
Инцидентът в Хитрино събужда спомени, които Ефраимов описва в разказа си. За името на селото и за това, че самият той дълго време вярвал, че в Хитрино има шейтани или дяволи.
„Самото село е възникнало около жп гарата, която е построена след жп линията, пусната в действие. Преди това там е нямало село. И там хората от Делиормана за първи път са видели влак. Може да си представите как е изглеждал в техните очи едно такова чудовище, не чудовище, за тях това е бил самият Шейтан. И най-вероятно затова самата гара е била кръстена Шейтанджък, Дяволово. Аз като бях малък наистина мислих, че има дяволи в Хитрино”, спомня си лекарят.
От гарата в Хитрино са тръгвали и влаковете, с които през годините принудително са изселвали мюсюлманите от Делиормана. Дяволска работа ли е всичко, което се случи в Хитрино обаче?
„Всяка катастрофа е дяволска работа. Шейтана винаги си показва рогата", категоричен е Ефраимов.
Разказът „Шейтаните от тавана на гара Хитрино" ще бъде включен в последния сборник на Ефраимов, който скоро ще излезе от печат.


description: Има три варианта за кабинет, решението ще е ясно след седмица, обяви Росен Плевнелиев

title: Румен Радев е готов с вариант на служебен кабинет

maintext:
Новоизбраният президент Румен Радев е готов с вариант за служебен кабинет. Трябва да имам готовност, не мога в последния момент да сформирам служебен кабинет, уточни Радев. Той отказа да обяви кой е фаворит за служебен премиер.
Вежди Рашидов: В кабинета на Бойко Борисов има още много ресурс
Не е хубаво в края на годината да се сменя правителството, смята министърът на културата
Нека да се изчерпят всички конституционни възможности за съставяне на правителство в този парламент, каза Радев. По думите му не е въпрос на проценти и не е въпрос на математика съставянето на кабинет.
"Борисов нямаше основателна причина да подаде оставка. Тенденцията да имаме кабинет „Борисов 3“ поставя въпроса за какво беше този целият цирк", каза още Радев.
Въпросът коментира и президента Росен Плевнелиев.
„Имаше и продължава да има три варианта в сегашната ситуация. Първият е правителството в оставка да продължи до 22 януари. Вторият - аз назначавам служебно правителство и то продължава до 22 януари. А трети – правителството в оставка да бъде преназначено за служебно”, каза президентът.
Плевнелиев уточни, че решението ще бъде взето след седмица.
„Притеснявам се, че тезата за провеждането на „бързи избори“ може да доведе до още по-голяма нестабилност и до едно още по-раздробено Народно събрание, което няма да може да работи. За нас председателството на ЕС е от ключово значение, то е една трета изпълнение и две трети подготовка, която трябва да приключи до юни 2017 г.“, подчерта още Росен Плевнелиев.
Апелирам политическите партии в 43-ото Народно събрание да положат всички усилия за създаването на проевропейско правителство, обединено около няколко ясни приоритета, което да завърши подготовката за Българското председателство на Европейския съвет през 2018 г., каза президентът.
Държавният глава предупреди, че страната ни има само около шест месеца, за да се включи в работата на председателската тройка на Съвета, заедно с Естония и Австрия, и рискува да загуби своето председателство на ЕС, ако изпадне в трайна нестабилност.


description: Ако има кабинет с мандата на реформаторите, сигурно е, че премиерът няма да се казва Бойко Борисов, ГЕРБ няма да има водещата роля, финансов министър няма да съм аз, каза финансовият министър в оставка

title: Владислав Горанов: ГЕРБ е разделена наполовина дали да се даде време на това НС

maintext:
В ГЕРБ са разделени „точно наполовина“ по въпроса дали трябва да се даде повече време на сегашното Народно събрание, каза финансовият министър в оставка Владислав Горанов в предаването „Тази сутрин“ по bTV.
По въпроса дали ГЕРБ ще подкрепи правителство с мандата на Реформаторския блок (РБ) той каза: „днес продължават интензивните консултации, сигурно е, че премиерът няма да се казва Бойко Борисов, ГЕРБ няма да има водещата роля, финансов министър няма да съм аз“.
Що се отнася до другите министри от ГЕРБ – трябва да се говори с всеки от тях, но Томислав Дончев също смята, че е по-добре да излезе от изпълнителната власт, посочи Горанов.
Денят Х: Ще има ли кабинет на РБ
Днес вероятно ще стане ясно дали ни предстоят предсрочни парламентарни избори
Дали министрите от страна на РБ ще останат също е тяхно решение, „с мандат на РБ няма да им редим кабинета“.
Борисов няма да даде насоката дали ще има министри на ГЕРБ или не, отделните колеги ще преценят дали да останат. Премиерът няма и да настоява министрите да не са от ГЕРБ, сегашните или други лица от партията могат да намерят място в подобно правителство, каза гостът.
За възможността икономическият министър Божидар Лукарски да стане премиер Горанов каза: „Нека колегите от РБ да преценят. За мен не е добре лидер на някоя от формациите в РБ да поеме подобно правителство (...) Божидар е умен мъж, добър юрист. Не мога да преценя как ще му се получи координацията между отделни политики, тъй като безспорно министър-председателят е водещата фигура в едно правителство“.
Проф. Михаил Константинов: Шансовете за кабинет са 50 на 50
В момента сме в почти в огледална ситуация с 2005 г., когато беше съставено правителството на тройната коалиция, смята той
Подкрепата за евентуален нов кабинет ще бъде във формат, подобен на подкрепата за действащото в момента правителство, каза още той.
За критиките, че в Бюджет 2017 няма заложени политики финансовият министър в оставка посочи, че това стандартна критика, когато нямам за какво друго да критикуваш. Ако се очаква бюджетът да прекрои някаква политика, това е прибързано, защото политиката се прави от Парламента и от изпълнителната власт.
Ще има ли нов кабинет, или се върви към предсрочни избори?
Според Реформаторите в техните редици има достойни за премиер, но засега всички, спрягани за поста, отричат
Има механизми за контрол на парите, които държавата отдели за Хитрино, увери той. Риск от некоректно изразходване на сумите винаги има, не може да сме пъдари на общината, но имаме уверението, че е създаден обществен съвет, отделно изпратихме експерти от регионалното звено на Държавната финансова инспекция в Шумен, което ще отговаря на място за текущия контрол.
Попитан за АЕЦ „Белене“, Горанов посочи, че тя може да бъде построена, но само като частен проект.


title: Вече можете да подавате заявления за кандидатстване след VII клас онлайн

maintext:
Заявленията за кандидатстване след VII клас ще могат да се подават и онлайн. За родителите, които нямат възможност да го направят, остава възможността да го направят и лично.
Сегашният VIII клас е последният випуск, кандидатствал по стария ред.
Националното външно оценяване няма да се променя, но балообразуването ще е различно. Ако учениците не се справят добре на изпитите и постигнат резултати съпоставими с двойка ще имат минимум 30 точки от годишните оценки в дневника.
Максималният брой точки за всеки ученик е 500, като най-много им се полагат ако имат две шестици по български и математика в дипломата. За всеки от двата изпита може да изкарат най-малко по още 100 точки.
Дори учениците да изкарат слаби оценки, ще бъдат приети.
Напролет ще кандидатстват и осмокласниците както досега, само с оценките от дипломата за основно образование.


description: Групата е пристигнала днес

title: Експерти от Русия разследват убийството на посланик Андрей Карлов в Анкара

maintext:
Група разследващи от Русия е пристигнала в Анкара, за да помага с разследването на убийството на посланика в Анкара Андрей Карлов.
Говорителят на Кремлин Дмитри Песков посочи пред медиите, че убийството на посланика би облагодетелствало тези, които искат да развалят отношенията между Турция и Русия. Подобно нещо обаче няма да се случи и усилията за мир в Сирия ще продължат.
Надежда Нейнски: Моментът на покушението срещу руския посланик не е случаен
Дипломатите в Турция са шокирани и притеснени за живота си
Говорителят посочи още, че няма информация за временно затваряне на дипломатически мисии в Анкара или евакуация на дипломатите и семействата им от Турция.
Неизвестен нападател стреля край входа на американското посолство в Турция
Няма пострадали при инцидента
Междувременно бяха задържани още двама души и така арестуваните са вече 7.
Самият Карлов се е движил без лична охрана и дори по време на нападението не е имал такава.


title: В Румъния избират парламент

maintext:
Румънците гласуват на парламентарни избори днес. Над 18 млн. гласоподаватели трябва да изберат 450 депутати в двете камари на парламента.
Последните социологически проучвания сочат убедителна преднина за Социалдемократическата партия. Според изследванията тя ще събере над 42% от гласовете.
Втора по подкрепа е Национално-либералната партия, за която според прогнозите ще гласуват между 23 и 28%.
В парламента се очаква да влязат още либералите и новосформирания от граждански сдружения „Съюз за спасението на Румъния”.
За първи път румънците, които живеят в чужбина, имат възможността да гласуват по пощата.


description: Болницата ще бъде извадена от структурата на ВМА и ще премине към частната „Вита” - Велинград

title: МО: Санаториумът в Поморие ще запази социалните си функции

maintext:
С цел да бъдат запазени социалните функции на досегашната „Болница за лекуване, продължително лечение и рехабилитация“ - Поморие и услугите й да продължат да бъдат използвани от военнослужещи, цивилни служители и членове на военнопатриотичните съюзи, както досега, Министерството на отбраната поддържа решението - здравното заведение да остане под управление на министъра на отбраната, се казва в прессъобщение на ведомството.
Считано от 2 февруари 2017 г., то преминава към Многопрофилната болница за активно лечение и рехабилитация (МБПЛР) – „Вита“ ЕООД – Велинград, съгласно Постановление на Министерския съвет. Решението се поддържа също от социалните партньори - Национален синдикат „Отбрана“ към КТ „Подкрепа“ и Федерацията на независимите синдикати от отбраната „Българска армия“ към КНСБ.
Съгласно законовите процедури, свързани с изваждането на „Болница за лекуване, продължително лечение и рехабилитация“ – Поморие от структурата на Военномедицинска академия и преминаването й към МБПЛР – „Вита“ ЕООД, досегашният персонал ще бъде освободен и ще му бъде дадена възможност, отново при спазване на законовите процедури, да бъде назначен на щат в МБПЛР „Вита“ ЕООД, казват още от МО.


title: Ивайло Московски за Хитрино: Забелязани са искри от локомотива

maintext:
„Стрелочникът на гарата е забелязал искри от локомотива на влизане в отбивката на гара Хитрино, което може да означава рязка маневра от страна на машиниста и опит за намаляване рязко на скоростта”, заяви транспортният министър в оставка Ивайло Московски пред bTV.
По думите му е рано да се говори за конкретни причини за инцидента, тъй като тепърва предстои екипите на транспортното министерство да направят оглед.
Взривът в Хитрино: Седем загинали, 29 ранени (СНИМКИ и ВИДЕО)
Влаковата композиция, която дерайлира и избухна, се е състояла от общо 26 цистерни, три от които са превозвали пропан-бутан, 20 – с пропилен, а три са били празни
„Трябва да се свалят скоростомерните ленти на влака, да се обследва и мястото”, допълни той.
Още в шест сутринта е организиран специален кризисен щаб в Министерството на транспорта.
Бойко Борисов: Щетите са най-малкият проблем, хората не могат да се върнат
От професионален опит, мисля че няма риск да гърмят повече, каза премиерът в оставка
„Композицията е натоварена на гара „Дружба” край Бургас. Всички изисквания за това са спазени – превозвачът има специална площадка, на която това се случва. На Хитрино влакът е трябвало да направи отбивка, за да пропусне по трасето пътнически влак”, поясни Московски.
Той допълни, че когато пожарната разреши цистерните да бъдат изтеглени, това ще бъде направено веднага.


title: Достатъчни ли са спешните кабинети в София по празниците?

maintext:
В днешния празничен ден се образуваха големи опашки пред единствения за цяла София работещ спешен очен и УНГ кабинет - този в болница ИСУЛ.
Д-р Иренна Демирчева е единственият спешен офталмолог за София. За 12-часовата си смяна тя ще прегледа близо 70 пациенти, двойно повече, отколкото в делничен ден.
„Без почивка и без да ходиш до тоалетната”, уточни д-р Демирчева.
Това не успокоява пациентите, които чакат между два и три часа за преглед.
Подобна е ситуацията и пред кабинета "Уши, нос и гърло". Таня и малката и дъщеря Кристина чакат час и половина. „Боли я ухо и трябваше да дойдем тук. Няма къде да отидем”, посочи майката.
Лекарите разказват, че преди време време ядосан пациент е разбил вратата на кабинета.
„Това е единственият ушен кабинет в цяла София, идват пациенти и от Ихтиман. И проблемът е голям”, подчерта медицинската сестра Дарина Симова.
От здравното министерство отричат да има недостиг на специализирани спешни кабинети по празниците.
„Абсолютно са достатъчни, анализът, който имаме от предните години, показва, че няма натрупване на пациенти, особено в столицата в рамките на почивните дни”, изтъкна заместник-министърът на здравеопазването д-р Ваньо Шарков.
Според д-р Демирчева обаче би трябвало да бъдат разкрити кабинети поне още на три места.
Грипът "Хонконг" вече затваря училища и поваля стотици у нас
Вече е късно за ваксини, но не посягайте сами към антибиотика, предупреждава д-р Ангел Кунчев
Днес през спешните кабинети в ИСУЛ са минали пациенти чак от Петрич и Благоевград.
По време на празниците работят 8 спешни приемни отделения. В последните три дни е имало рекордна натовареност на екипите на спешната помощ. Прегледани са 1300 пациенти, като 400 от тях са били хоспитализирани, което два пъти повече в сравнение с миналата година по същото време.


description: Събират храни за евакуираните след взрива

title: Ученици от Мездра подадоха ръка на Хитрино

maintext:
Помощи за Хитрино пристигат от цялата страна. Ученици от Мездра също подадоха ръка на бедстващото село.
Те са от железничарско градче и гарата е в центъра почти като в Хитрино.
„Ние живеем в такъв град, където също може да се случи, аз лично съм близо до гарата и също може да избухне нещо и моето семейство да пострада”, казва Нелина Минова от ПГ „Алеко Константинов”.
Възпитаниците на природоматематическата гимназия в Мездра помагат на Хитрино с пакетирани храни, какъвто беше и призивът на доброволци от Червения кръст.
Акцията, организирана от възпитаниците, подкрепят и учителите. „Учениците, които са в нашето училище, са от бедни семейства и знаят какво е да нямаш, какво е да имаш нужда и са съпричастни с хората в Хитрино”, посочва директорът Христинка Минова.
Помощта ще стигне до бедстващите чрез БЧК.


description: Силният вятър, мъглата и снеговалежът не позволяват и участието на армия и полиция в акцията

title: Лошото време не позволява в издирването на изгубения турист да се включи хеликоптер

maintext:
Издирването на изчезналия в Стара планина турист продължава при лоши метеорологични условия. 39-годишният Тодор Владимиров е в неизвестност вече четвърти ден.
Силният вятър, мъглата и снеговалежът не позволяват в акцията да се включат хеликоптер, армия и полиция, въпреки разпореждането на премиера в оставка.
В издирването се включиха 20 спасители от Пловдив, Троян и Ловеч, както и инспектори от Централен Балкан.
Седем души тръгнаха тази сутрин от Карлово в посока хижа „Васил Левски”. Предполага се, че мъжът е изчезнал някъде в този район. Последното му обаждане е от района на връх Жълтец.
До момента спасителите не са намерили следи от мъжа, всичко е завято. Те търсят следи на видимо разстояние, гледат за различни цветове, макар че той е облечен с камуфлажни дрехи.
Издирването днес продължава в по-голям мащаб, каза "Тази сутрин" по bTV Христо Стаматов, началник на отряд ПСС – Карлово.
„Ще тръгнат спасители от страна в посока Калофер. Ще има подход откъм хижа "Рай" към хижа "Васил Левски". От Карлово ще тръгнат още две групи спасители, които ще се качат през хижа Равнец и основно по ждрелото на Стара река и там по един приток откъм Стара река – Малката река, ще се отделят и ще минат по един ръб, за да проверят едни отдалечени овчарски заслони. Далече са, но все пак трябва да ги проверим и тези места”.
. Целта е късният следобед да се съберат всички спасители там, допълни Христо Стаматов.
По думите му в Балкана времето се влошава, започва снеговалеж, вятърът е усилен, температурата е под минус 10 градуса.
Издирват в Стара планина мъж, изчезнал в понеделник
Сигналът към ПСС е подаден вчера в 14:10 ч.
Слизайки от връх Жълтец към "Васил Левски" няма покритие на мобилните оператори. Затова именно спасителите се насочват към тази местност.
Групата, която е от вчера в планината, ще търси в подножието на връх Жълтец, където има едни скални падове и високи места и скали, където ще отидат да оглеждат и ще проверяват по-отдалечените подслони и колиби, където може да се е приютил за лошото време, обясни спасителят.
Трудно се оцелява в планината при такова време, иска се много силна подготовка и екипировка, каза още Христо Стаматов.
В силния вятър човек дава гръб на вятъра и си тръгва, вятърът е северозападен. Спасителите се надяват той да е тръгнал в посока на юг и да слиза към хижата. Там е пълно с горски и маркирани пътеки. Надяват се да се движи по маркираните пътеки.
Антон Минев, зам.-кмет на Карлово, заяви, че от случилото се до момента няма нито добра, нито лоша новина, обстановката е сложна, само надеждата остава, за да може да се продължи тази акция. Общината ще предостави всичко необходимо, което е необходимо за спасителите. Храната е готова, тя трябва само да бъде изнесена, пеша или с коне до хижа "Васил Левски". На самата хижа има достатъчно хранителни припаси, допълни Антон Минев.
Ако Тодор не бъде открит, операцията продължава и утре.


title: Румяна Коларова: Конституцията трябва да се тълкува държавнически, не буквално

maintext:
Основният закон на България трябва да се тълкува държавнически, а не буквално. Такава позиция зае политологът Румяна Коларова по повод решението на президента Росен Плевнелиев да не назнача служебен кабинет, а да даде правото на новоизбрания държавен глава Румен Радев.
По думите й Конституцията не е нарушена, тъй като няма срок, в който трябва да се изпълни процедурата, а основният закон дава рамки, в който политиците правят своя избор.
Росен Плевнелиев остави Румен Радев да нареди служебен кабинет (ОБЗОР)
Правителството ще работи още месец в оставка
Тя беше категорична, че Конституционния съд трябва да се произнесе има ли нарушение на разпоредбите със седем души единодушие.
Логиката на Плевнелиев беше да търси консенсус в политическата криза и да има съгласие, посочи още Коларова. Той търсеше и възможност за кабинет в този парламент и успя да принуди партиите да седнат и да говорят, тъй като не е политическо геройство да дойдеш и да хвърлиш един мандат, коментира тя.
Румен Радев няма да предложи служебен кабинет на Росен Плевнелиев (ВИДЕО)
Ще разберем кои ще са неговите министри на 22 януари
Позицията на проф. Киров за това, че има нарушение на Конституцията, Коларова коментира, че е мнение на един човек. „Той е бил конституционен съдия и това е мнението на един юрист. За да е валидно мнението на целия съд трябва становище на 7 конституционни съдии заедно”, заяви тя.
Според нея Румен Радев е вече готов и с кабинет и с администрацията си.


description: При кризисна ситуация част от парите щели да отидат за фургони и палатки по границата

title: Евродепутат от ГЕРБ: ЕК ще ни даде 160 млн. евро, няма да строим нови големи центрове

maintext:
Европейската комисия ще даде на България обещаните 160 млн. евро за охрана на границата, а парите няма да се използват за създаването на нови големи бежански центрове. Това заяви пред „Фокус” евродепутатът от ГЕРБ/ЕНП Емил Радев.
По-рано днес избраната за вицепрезидент Илияна Йотова показа официален отговор на неин въпрос към комисията, според който България получава 101 млн. евро, трябва да предостави 10% съфинансиране и трябва да изгради 3 нови центъра от закрит тип.
Радев обясни, че въпросът е бил зададен на комисар Дмитрис Аврамопулос през септември и той е отговорил коректно, тъй като към онзи момент са били отпуснати 108 млн. евро (Йотова твърди, че отговорът е с дата 30 ноември – б.р.). От тях 72,2 млн. евро идват от фонд „Вътрешна сигурност”, а останалите – от „Убежища, миграция и интеграция”.
Правителството е обещало на Брюксел да строи още бежански центрове
Европейската помощ за границата се оказала с около 50 млн. евро по-скромна от първоначално обявеното
Евродепутатът беше категоричен, че има бюджетни процедури, след които нашата страна ще получи и останалите 50 млн. евро.
По думите му парите от фонд „Убежища, миграция и интеграция” не могат да се ползват за пряка защита на границите и с тях ще се плаща еднократната помощ от 1000 евро на мигрантите, приели сами да напуснат ЕС; ще се преоборудват отворените центрове в затворени и при кризисна ситуация ще се поставят „фургони и палатки” за влизащите у нас от Турция.


description: Тази вечер беше освободен единственият задържан за терористичния акт 23-годишен пакистанец

title: „Ислямска държава” пое отговорността за атентата в Берлин

maintext:
„Ислямска държава” пое отговорността за атентата на коледен базар в Берлин на 19 декември вечерта. Новината беше публикувана в близката до групировката информационна агенция „Амак”.
„Извършителят на операцията в Берлин е войник на "Ислямска държава" и неговите действия са в отговор на призивите да бъдат атакувани граждани на страните от коалицията (която се бори с ИДИЛ-б.р.)”, обяви „Амак”.
Според експерти обаче съобщението на терористичната организация не може да се смята за достоверно.
Тази вечер германската полиция освободи единствения задържан за терористичен акт пакистанец заради липса на доказателства, че той стои зад него.
Камион се вряза вчера вечерта в един от най-посещаваните коледни базари в Западен Берлин до Мемориалната църква. Жертвите са 12, а десетки бяха ранени.
Германските власти обявиха днес, че става въпрос за терористичен акт, а не за инцидент.
Още вчера вечерта беше задържан 23-годишен пакистански гражданин, но днес стана ясно, че той не е извършителят.
Атентаторът все още е на свобода.Властите призоваха гражданите за повишена бдителност.
Евакуираха гарата в Кьолн заради фалшива телефонна заплаха
Германия е в повишена тревога след атентата в Берлин на 19 декември
Хиляди берлинчани и туристи се събраха тази вечер на площада край коледния пазар и пред Бранденбургската врата, за да изразят съпричастността си към жертвите, ранените и техните близки.
По-рано през деня в църквата край коледния пазар беше отслужена траурна литургия в памет на загиналите.
Правителствени лидери от цял свят изразиха съпричастност с германския народ. Канцлерът Ангела Меркел отмени планираните си предизборни прояви и присъства на възпоменателната служба в Мемориалната църква.


description: Трите страни заедно ще търсят политическо решение на сирийския конфликт

title: Русия и Иран убедиха Турция да се примири с Асад

maintext:
Русия, Иран и Турция са на общата позиция, че приоритет в Сирия е борбата с тероризма, а не свалянето от власт на президента Башар ал-Асад. Това заяви руският външен министър Сергей Лавров, цитиран от „Ройтерс”.
На среща в Москва той и колегите му от Анкара и Техеран съгласуваха съвместно изявление за политическите процеси в Сирия. Категоричната позиция на трите страни е, че единственото решение на конфликта е политическото.
„Общо е мнението, че е необходимо в пълна степен да се уважава суверенитетът, териториалната цялост и единството на Сирия. Обща е и позицията, че не може да се търси военно решение на сирийската криза”, заяви Лавров.
Русия помага на правителствените войски с авиация и оръжейни доставки, а Иран – със спецчасти в битката с въоръжената опозиция, сред която има както ислямисти, така и светски настроени организации. На този фон, Турция беше категорично против оставането на Асад на власт, като тя подпомагаше някои от опозиционните групировки.
Сега трите страни предлагат да бъдат гарант за провеждането на преговори между правителството и бунтовниците.


title: Членове на „Ал Кайда“ взривиха единствения експортен газопровод в Йемен

maintext:
Членове на терористичната организация „Ал Кайда“ взривиха единствения експортен газопровод в Йемен – допълнителен удар за умиращата, но все пак жизнено важна инфраструктура на бедната страна, която вече 20 месеца се намира в състояние на война, предаде Ройтерс.
Експлозията е избухнала в пустинен район в южната област Шабуа и е прекъснала връзката между залежите на газ в Мариб и терминала за износ към Арабско море, намиращ се край пристанищния град Балхаф.
Петролът и газта бяха сред основните източници на държавни приходи за Йемен в периода преди гражданската война и последвалата военна интервенция на регионалната коалиция, водена от Саудитска Арабия, припомня медията, цитирана от агенция "Фокус".


title: Ясен Тодоров: Мит е, че протестът пред Софийския районен съд беше спонтанен

maintext:
„Мит е, че протестът пред Софийския районен съд беше спонтанен”, смята членът на Висшия съдебен съвет Ясен Тодоров. По думите му Методи Лалов е свикал протеста със заповед към служителите.
„Мафия викаха група протестъри, а не съдиите и служителите от Софийския районен съд”, каза той, като един от протестърите бил бившият правосъден министър Христо Иванов.
Съдии скандираха "Мафия!" пред ВСС (ОБЗОР)
Пред сградата на Висшия съдебен съвет се събраха около 300 души
„Много се радвам, че Иванов освети членовете на съвета, които са част от новия му политически проект”, каза още Тодоров.
„Христо Иванов вече е политик. Следващата негова стъпка е изваждането на прокуратурата от съдебната система и подчиняването й на изпълнителната власт”, смята Тодоров.
По повод заявката на Лалов, че ще подаде оставка на 1 февруари, Тодоров каза, че няма да се изненада ако до тогава той си оттегли оставката.


description: Кинопанорамата ще зарадва киноманите в София, Пловдив, Варна и Русе

title: „Италия днес” – шест безплатни италиански филма в четири български града

maintext:
Добра новина за киноманите – от днес, при това безплатно, може да се видят няколко от най-добрите заглавия в съвременното италианско кино. Филмите от второто издание на панорамата „Италия днес” ще бъдат прожектирани в София, Пловдив, Варна и Русе.
Три от общо шестте предлагани заглавия са комедии.
Панорамата започва с филма „Родина”. Той разказва за ситуацията в Италия през последните 30 години: времена на пропуснати възможности, престъпления и трагедии, рокади и игри на властта.
Филмът „Била ли си на Луната?” е забавна комедия за млада успешна дама, която живее между Милано и Париж. Неочаквано тя открива любовта далече от луксозния си живот, в едно малко селце.
Комедията „Променливо време с вероятни подобрения” разказва за двама приятели, чиито общ бизнес е пред фалит. Една щастлива случайност обаче ще ги промени завинаги – докато копаят в двора, от земята избива нефт.
Пълната програма на кинопанорамата може да видите в сайта на Италианския културен институт - IICSofia.Esteri.it.


description: Работата по изтегляне на цистерните от Хитрино е започнала

title: Изтичане на газ от две цистерни усложнява работата на властите в Хитрино (ВИДЕО)

maintext:
„Започнала е работата по изтегляне на цистерните, но положението е усложнено, защото има изтичане на газ от две цистерни”, заяви вътрешният министър в оставка Румяна Бъчварова на извънреден брифинг след заседанието на кризисния щаб в Хитрино.
По думите й е много важно в момента властите да се справят без рискове със ситуацията.
НКЖИ: Има информация, че влакът в Хитрино се движел с превишена скорост
Влакът трябва да се движи с до 40 км/ч при влизане в гарата, но не мога да предполагам колко е била, каза главният разследващ на НКЖИ Бисер Минчев
„Възможно е да се наложи да работим по-дълго и искам да се обърна към гражданите да не правят опит да не стигнат до опасните зони”, предупреди Бъчварова.
„Ситуацията наистина се обостри в сравнение със снощи. Тогава имахме теч от една от цистерните, имаше и контролиран факел, който колегите от пожарната поддържаха, за да няма обгазяване. Времето в момента е студено и ясно и този факел загасна, с вдигане на температурите предстои населеното място да бъде обгазено”, поясни главният комисар на МВР Георги Костов.
„Една цистерна е 40 тона, имаме 12 цистерни, девет от които са с полипропилен, а другите с пропан бутан. Там действително е бедствие, достатъчно колосално”, поясни Костов.
Черна събота за Хитрино: 7 загинали и 29 ранени след взрив на цистерни (ОБЗОР)
Разрушенията, пожарите и нанесените щети са с размерите на бедствие
Той увери, че на място са изпратени най-добрите специалисти, с които разполага МВР, както и външни газови специалисти.
„Разбрах, че хората имат животни в домовете си. Сутринта регистрирахме един опит за пробив на блокадата. Искам да се обърна към гражданите – опасно е да се влиза в момента в селото, независимо по какви подбуди. Ще намерим начин да осигурим прозорец, за да се нахранят животните или наши служители ще минат да им раздадат фуража, но хората да не се опитват да пробият блокадата”, каза още Костов.


description: Извънредната ни емисия е била проследена от 1,3 млн. зрители

title: Най-гледаното предаване през ноември

maintext:
Бунтът в бежанския лагер в Харманли е бил най-важното събитие за телевизионните зрителите през ноември, сочат данните на GARB (A4+). Извънредната емисия на bTV Новините на 24 ноември е абсолютният информационен лидер за месеца в българския ефир. Тя е била проследена от 1,3 млн. зрители.
През целия месец bTV Новините събира аудиторен дял от 41,2%, което се равнява на над 990 хил. зрители всяка вечер. bTV Репортерите предизвиква интереса на 988 хил зрители. Голяма важност зрителите отдават и на президентския дебат в ефира на bTV – той е бил гледан от почти 940 хил. зрители.
Изминалият месец категорично показва, че за силата да бъде информиран българският зрител разчита на новинарските емисии и предавания на bTV. Всички 15 предавания в челото на месечната класация са излъчени именно в ефира на тази телевизия.
Разликата между централната новинарска емисия на bTV и основният конкурент „Нова” е над 60% в различните таргет групи, като най-голямо увеличение на това отношение има при активната аудитория 18-49 г. От 57% разлика през месец октомври, в ноемврийската класация тя е нараснала до 62.
Преднината на bTV пред конкурентите е още по-сериозна при сутрешните блокове.
През октомври разликата между „Тази сутрин” и „Здравей България” при младите зрители на възраст 18-34 е 118%, или 2,2 пъти в полза на bTV, докато през ноември този процент нараства до 173%, т.е. 2,7 пъти в полза на пазарния лидер. При аудитория 18-49 макар и с по-леко увеличение, положителната тенденция се запазва и от 149% разликата се покачва до 150%.
През ноември разликата между bTV и „Нова” се увеличава от 63% на 66% при аудитория А4+. Тази положителна тенденция е по-ясно изразена при групата 18-34 – от 70% на 77% и особено при аудиторията 18-49, където разликата се увеличава от 64% на цели 74%.
Възходяща тенденция се наблюдава и при тематичните канали на bTV Media Group.


description: Те са непълнолетни, няма да им бъде търсена наказателна отговорност. Прокуратурата е дала препоръка младежите да бъдат изпратени към общинската Комисия за борба с противообществените прояви

title: Полицията хвана младежите, нарекли 7-годишно дете в метрото „мръсна циганка“

maintext:
Полицията хвана агресивните младежи, които заплашваха и обиждаха 7-годишно момиче в обществения транспорт в София, като го наричаха „мръсна циганка“.
Те са непълнолетни, а единият от тях, според източници на bTV, е регистриран в полицията за побой над бежанец.
Инцидентът стана в метрото преди седмица.
На станция „Вардар“ приемната майка на момиченцето се оплаква на полицията, но агресивните младежи успяват да избягат.
След преглеждане на записите от видеонаблюдението обаче по-късно са хванати.
Това са 17-годишният Момчил и 16-годишният Димитър.
Според източници на bTV Момчил е признал за деянието.
Родителите му не знаеха за инцидента.
И софийското метро е арена на агресия
Младежи заплашват деца само заради ромския им произход
Димитър живее във Великобритания с майка си, но сега е на гости на баба си и дядо си в София.
„Нищо не ни е обясни, каза, че няма какво да говорим и така. Разбира се, че се извинявам и съчувствам. И на мен някой така да ми каже, не знам какво ще направя“, каза баба му Стефка Личева.
„Казахме му, че тази компания не е за него“, добави дядо му Димитър Личев.
Прокуратурата е дала препоръка младежите да бъдат изпратени към общинската Комисия за борба с противообществените прояви на малолетни и непълнолетни.
„Няма да им бъде търсена наказателна отговорност, а ще им бъдат наложени възпитателни мерки поради факта, че не са осъждани и че нямат предходни определени възпитателни мерки“, коментира Невена Зартова от Софийската районна прокуратура.
„Това, което се случи, е важно, за да може, първо, хората да не губят надежда и второ, да чуят тези, които са събратя на момчетата, да не нападат хора, които не познават. Изобщо да не нападат никого“, коментира Мария Благоева, приемната майка на обижданото дете.
В момента Столичната администрация работи с още 30 деца с проблемно поведение.


description: Тази вечер един от тях ще вземе 100 000 лева

title: Финалистите във "Фермата" се чувстват като едно семейство

maintext:
Завършваме с едно приятелство, с едно разбирателство между нас. Това каза в студиото на „Тази неделя” единият от финалистите във „Фермата” – Серафим Финци.
„Наистина бяхме едно семейство”, посочи и Силвия Сергеева. Стоян Спасов отбеляза, че „в една къща винаги има и пушек, не може с всички да останеш в добри отношения”. Галя Генова допълни, че зрителите може да са си създали мнение за всеки участник, но вътре във „Фермата” наистина участниците са се чувствали като едно цяло.
Какво е било най-трудното? „Вечният ратай бях. Толкова много работа имах, че не усещах кога се съмва, кога се мръква (…) Обичам да обгрижвам всички, за мен е достатъчно признание, че ми казват Мама Галя”.
За Силвия е била най-трудна битката със студа, с липсата на храна в началото. За Финци – липсата на връзка с близките. „Трудно беше, студено, ние сме много издръжлив народ и не показахме слабости. Най-големите трудности бяха в отношенията с хората”, смята Стоян.
Четиримата тази вечер в 20 часа ще се борят за титлата „Фермер №1” и награда от 100 000 лв. За целта те ще трябва да спечелят зрителския вот, гласовете на вече отпадналите, оценката на стопаните Ники и Бети Василеви и освен това ще има три битки на живо.
Гледайте финала на „Фермата” тази вечер от 20 часа по bTV!


description: Около 80% от всички потребители на мрежата у нас я използват предимно за лични цели и за разговори по мобилните си телефони

title: За какви цели българите използват интернет?

maintext:
Около 80% от всички потребители на интернет у нас, или почти 2,6 млн. българи, използват мрежата предимно за лични цели и за разговори по мобилните си телефони. Това сочат данните на статистическата служба към Европейската комисия „Евростат” за използването на интернет през 2016 г.
Другите най-масови услуги, от които онлайн потребителите в Бъглария са се възползвали, са участие в социалните мрежи (75%), изпращане и получаване имейли (70%), четене на новини онлайн (68%), търсене на информация за стоки и услуги (64%) и слушане на музика (40%).
Над половината българи са в интернет, но е-уменията ни куцат
Масово влизаме в мрежата през смартфони - за да общуваме и за да се осведомяваме
Сред страните-членки на ЕС най-много домакинства с достъп до интернет са регистрирани в Люксембург и Холандия (почти по 100%), докато най-малко са тези в Гърция (69%) и България (64%). Въпреки това за периода 2010 – 2016 г. българските домакинства, използващи интернет са се увеличили почти два пъти.
Широкото разпространение на смартфоните и мобилните телефони сред гражданите на ЕС е причина и 80% от гражданите в Евросъюза да сърфират в интернет чрез тях, отчита Евростат. През лаптопи и нетбуци са го направили около 65%, а чрез настолни компютри и таблети съответно – 54% и 44% от гражданите с достъп до мрежата. Използването на мобилни устройства за сърфиране в интернет е най-масово при младежите между 16-24 години.


description: Джон Кий обясни решението със семейни причини

title: Новозеландският премиер подаде изненадващо оставка

maintext:
Министър-председателят на Нова Зеландия Джон Кий изненадващо обяви, че подава оставка. Според него след осем години на поста е дошло "правилното време" да напусне политиката.
Кий каза, че ще остане в парламента достатъчно дълго, за да не се стига до междинни избори за неговото място. Той посочи семейни причини като основание за своето решение да се оттегли, но категорично отхвърли твърденията на някои медии, че неговата съпруга му е поставила ултиматум.
Джон Кий, известен като „Тефлоновия Джон” заради минималния брой скандали „залепили се” за него през годините, изведе Нова Зеландия от Световната криза през 2008 г.
Той търси по-близки икономически отношения със САЩ и е открит привърженик на Транстихоокеанското партньорство – една от ключовите външнотърговски инициативи на Барак Обама, но и сделка, от която Доналд Тръмп планира да извади САЩ.


description: Общо шест души са транспортирани в болници във Варна

title: Взривът в Хитрино: 26 души са приети в болниците в Шумен и Варна от сутринта

maintext:
26 души са приети в МБАЛ-Шумен от сутринта. От тях трима са транспортирани в клиниката по изгаряния на Военномедицинска болница във Варна. Други трима са откарани в болница „Св. Марина” във Варна.
Там беше подготвена и хеликоптерната площадка, която очаква да бъдат докарани и други пострадали.
Трима души са в критично състояние и не могат да бъдат местени.
Доц. Ивайло Везенков от Военноморската болница във Варна посочи, че двама са приети със сериозни изгаряния и състоянието им е много тежко.
Един човек е починал още при приема в шуменското лечебно заведение.
Взривът в Хитрино: Седем загинали, 29 ранени (СНИМКИ и ВИДЕО)
Влаковата композиция, която дерайлира и избухна, се е състояла от общо 26 цистерни, три от които са превозвали пропан-бутан, 20 – с пропилен, а три са били празни
От Здравното министерство съобщиха, че е създадена организация от цялата страна да бъдат доставени кръвни продукти, ако това е необходимо. Създадена е и организация за транспортиране по въздух, но засега това не се налага.
Бойко Борисов: Болницата в Шумен се нуждае от кръв
Непрекъснато се приемат нови пострадали, каза още той
Към Шумен в момента пътува зам.-министърът на здравеопазването Ваньо Шарков.


description: Тази година спортистите ни са в категория „почти”

title: Това имаме, това избираме

maintext:
Анди Мъри - олимпийски шампион по тенис, победител на „Уимбълдън” и №1 в световната ранглиста. Алистър Браунли - носител на титлата по триатлон от игрите в Рио 2016. Ник Скелтън - легендарен състезател по конен спорт, спечелил олимпийско злато на 59 години.
Така изглежда челната тройка на Би Би Си за спортна личност на годината във Великобритания. Какво ли им е било на гласуващите журналисти, след като представителите на страната спечелиха общо 67 отличия (27 златни) само в Рио? Да не говорим за успехите в останалите значими надпревари. И в дисциплини извън олимпийската програма - достатъчно е да споменем най-актуалното име в професионалния бокс Антъни Джошуа...
Анди Мъри е спортна личност на годината на Великобритания
Тенисистът печели наградата за рекорден трети път
Утре е церемонията за „Спортист на годината” в България. Няма смисъл от плоски аналогии. Разбира се, че Великобритания е несравнимо по-богата държава с население над 60 милиона души. Няма база за сравнение и по отношение на ценности и стратегия в областта на спорта.
Излишно е да спекулираме и с класирането по медали от Сеул 1988. Само за справка - тогава България е седма сред нациите с 35 медала, а Великобритания е извън челната десетка (№12, 24 медала).
Бакалски сметки също не са необходими, но все пак - всеки от трите медала в Рио струва на българските данъкоплатци по 25 млн. лева (за подготовка през 2013-2016 г. са изразходвани 76 млн. лв.). Докато на Острова инвестират колосалните 350 млн. паунда (над 800 млн. лв.) за развитие на олимпийските и параолимпийските спортове в периода 2013-2017. Излиза, че всяко от отличията им е на стойност около 9,5 млн. лв. Тоест три пъти по-евтино от българските...
Станаха ясни десетимата претенденти за Спортист на годината
Ивет Лалова и Владимир Николов ще бъдат водещи на церемонията
Няма как да не отбележим обаче, че (все още) поне в спорта ресурсите - финансови и човешки, не са всичко. Нека си спомним какво направи Исландия (350 000 жители) на Евро 2016 по футбол. А Бахамите (338 000 жители) произведоха шампион и сребърен медалист от олимпийските игри.
Спортната ни равносметка в края на 2016 година е тъжна. Много тъжна. На церемонията ще видим иначе отлични спортисти, повечето от които обаче са в графата „почти”. Фаворит за приза е сребърна медалистка от Рио. Кубрат Пулев стана шампион, но интерконтинентален. Григор Димитров победи Рафаел Надал, но после го наредиха сред разочарованията в тениса. Елица Янкова стъпи на подиума, но това не е голяма утеха предвид регреса в борбата.
И така нататък.
С това разполагаме, това избираме. Не ги обвиняваме. Не ги подценяваме. Напротив. Ами ако ги няма дори Мирела Демирева, Радо Янков и останалите? За съжаление вероятно ще трябва да си отговорим на този въпрос след няколко години. Или още след 12 месеца.
Иначе - честито на Анди Мъри. Честито и на Великобритания. Но нека островитяните не се надуват прекалено. Те накъдето са тръгнали, ние оттам се връщаме. А и ще им гледаме сеира, като започнат бойкотите на сърдити недооценени шампиони...


description: Предвижда се изпирането на пари да бъде възприето като престъпление навсякъде в ЕС

title: ЕК предлага допълнителни мерки за предотвратяване на тероризма

maintext:
Европейската комисия предложи днес допълнителни мерки за борба с тероризма, които предвиждат изпирането на пари да бъде възприето като престъпление навсякъде в ЕС.
Откриването на подозрителни финансови потоци и прекъсването на източниците на финансиране са сред начините да се предотвратят терористични нападения и престъпни дейности, се посочва в съобщението. Проследяването на финансовите потоци може да осигури на полицията изключително важна информация и ефективни лостове за разследвания, допълва ЕК.
Комисията предлага нова директива, която ще въведе правила за определянето на престъпленията и наказанията, свързани с прането на пари. С новото законодателство ще се премахнат пречките пред трансграничното съдебно и полицейско сътрудничество при разследването на такава дейност.
ЕК предлага повишен контрол на пътниците, които пресичат границите на ЕС с 10 хиляди евро у себе си или с по-големи суми. Ще бъде дадена възможност на властите да предприемат действия при по-малки пренасяни суми, ако имат подозрение за престъпна дейност.
Обхватът на митническите проверки ще се разшири и ще включва парите, изпращани в пощенски и товарни пратки, както и стоки с висока стойност, например злато, и предплатените банкови карти. Досега тези банкови карти не са обхванати от стандартната митническа декларация.
Бързото трансгранично замразяване или изземане на финансово имущество ще попречи на терористите да използват средствата си за извършването на нови нападения, според комисията. Предлага се обособяването на един-единствен правен инструмент за признаване в другите страни от ЕС на решенията за замразяване и отнемане на имущество.
Предвижда се законодателството да бъде променено, за да може трансграничното признаване на издадени решения за отнемане на имущество да включва и хора, свързани със съответния престъпник, включително когато няма осъдителна присъда за престъпника, например заради бягство или смърт.


title: Новогодишната заря: Глоба до 2000 лв. ако общината и полицията не са уведомени за големи мероприятия

maintext:
Зарята на Нова година е красива, но и опасна за любителите на пироефекти. От тази година Столичната община изисква да бъде уведомена, когато подготвяме мащабни фойерверки.
Документи и разрешение ще се изискват при т.нар. масови мероприятия, като в тази категория влизат и партита, организирани от хотели и заведения.
От полицията съветват при мащабна заря да се потърси професионалист. Всеки, който не уведоми тях и общината, е заплашен от глоба до 2000 лв.
Засега Столична община е официално уведомена за няколко събития със заря. Екип на bTV направи опит да се свърже с ресторантьор или хотелиер, който ще прави частна заря за Нова година, за да ни покаже какви документи е подал в общината, но усилията им удариха на камък.
От полицията припомнят, че освен парична глоба фойерверките могат да доведат и до сериозни травми.
Ако сме решили да си правим заря в домашни условия, не е нужно да уведомяваме институциите, но съветът на специалистите е да купуваме фойерверки от клас едно и две.


description: 15 души загинаха при взрив в завода за боеприпаси Миджур преди две години

title: Хората в Горни Лом още не са се съвзели от експлозията през 2014 г.

maintext:
Не се знае колко дълго ще се възстановява село Хитрино след взрива на част от влакова композиция на 10 декември. Подобна трагедия имаше в Горни Лом през 2014 г. – експлозията в завода за боеприпаси „Миджур”. При инцидента загинаха 15 души.
Година от трагедията в Горни Лом (ОБЗОР)
Близките на загиналите още нямат отговор на въпроса кой е виновен
Отломките от взрива са разчистени, но болката на хората, загубили близки не отминава. Един от тях – Димитър Димитров, чийто син загина, е превърнал в кауза на живота си търсенето на истината за трагедията.
„Тия трагедии се изместват и се забравят от ежедневни събития и това остава на заден план, самите хора са оставени кой както може така да се оправя и да преживява", коментира кметът на община Чупрене Ваньо Костин.
Скоро заводът за боеприпаси ще има нови собственици. Две години след трагедията започна и делото, по което обвиняеми са четирима души.


description: Извършителите заявиха, че не се признават за виновни

title: Биячите на таксииметровия шофьор от Хайредин остават в ареста

maintext:
Постоянна мярка задържане под стража постанови Врачанският окръжен съд за двамата младежи, отвлекли и пребили жестоко 23-годишния таксиметров шофьор Венцислав Тодоров.
Извършителите, единият от които е с предишни присъди, заявиха, че не се признават за виновни. Съдът не уважи искането на защитата на Милен Младенов и Евстати Евстатиев да бъде присъдена по-лека мярка, тъй като деянието, което са извършили, е с висока степен на обществена опасност. Освен това с оглед на досегашното им поведение може да извършат друго престъпление или да се укрият.
Младежи обезобразиха таксиметров шофьор край Хайредин
Опитали да го хвърлят в язовир, после го оставили да умре от студ
Засега работното обвинение на прокуратурата е за отвличане, което предвижда лишаване от свобода от 7 до 15 години. Случаят предизвика широк отзвук в социалните мрежи.
Потърпевшият бе намерен обезобразен и захвърлен в гориста местност, завързан за вратата на таксито, в околностите на Хайредин. Днес и в родното му село Манастирище се състоя голям протест с искане за справедлива присъда.


description: Сега той проповядва сред бежанците в Харманли

title: Историята на Али от Иран, който прие християнството

maintext:
Али по прякор Безсмъртния е затворник от Иран, пристигнал в България, за да намери утеха в православната религия. Той е един от многото покръстени в затвора от пастор Иводор Ковачев.
Али е родом от Иран, Техеран. Участвал е във войната между Ирак и Иран, след фронта се запознава с наркотиците, скоро вече е дилър. След като е осъден на смърт за убийство в собствената си държава, бяга и се озовава в България.
Така Али преживява своя катарзис, а в затвора среща и пастор Иводор. Днес е не само вярващ, но и проповедник и проповядва на бежанците в Харманли, които като търсят пътя към Бога.
След бунта в лагера в Харманли на 24 ноември Али влиза в лагера, заедно с пастора, променил и неговия живот.
„Струва ми се, че отговорни хора тук в християнска България не могат да разберат нещо много простичко, бежанците се нуждаят от християнството. Това е нещото, от което те се нуждаят, за да действат нормално, като нормални , ако мога така да кажа, като мирни граждани, защото християнството преди всичко дава мир на човека, който го приема”, казва пастор Иводор Ковачев.
Повечето от посетителите на лекциите на пастора са от Иран. Казват че в лагера не ги приемат много добре, тъй като са приели християнството. Казват също, че нито един от християните в лагера не е участвал в бунта.
За Али, който вече 26 години живее у нас, България е не само нова родина, но отскоро и дом за семейството му. Отскоро е женен. Запознал се е със съпругата си в църквата преди 4 години.


description: По първоначална информация няма следи от насилие по тялото, открито в реката

title: Труп на мъж е открит в Перловската река, а друг загина в колата си в София

maintext:
Тялото на мъж е открито тази сутрин в Перловската река в София в участъка на бул. "Евлоги и Христо Георгиеви", съобщи БНР.
Сигналът е подаден около 9 ч. сутринта. Става въпрос за човек на възраст около 50 години. До момента няма яснота каква е причината за смъртта му.
По първоначална информация няма следи от насилие по тялото.
Мъж е открит мъртъв и на пл. „Македония“ в центъра на София, съобщи „Фокус” като се позова на пресцентъра на МВР.
Сигналът е подаден около 11 ч., а мъжът е открит в автомобила си. Той не е катастрофирал и не е бил умъртвен насилствено, вероятно е получил инсулт или инфаркт.
Инцидентът не е довел до затруднения в движението на пл. „Македония”.


description: В малка работилничка в Добрич няколко жени работят три месеца в годината и произвежда 10 хил. играчки

title: Като в коледна приказка: Откъде идват стъклените играчки?

maintext:
Единствената оцеляла в България малка фабрика за ръчно правена коледна украса се намира в добричкия квартал „Рилци“ и в нея работят четири жени.
Те са усвоили тънкостите на занаята преди повече от 30 години и могат да превърнат всяка стъклената тръба в топка, снежен човек, елхичка, пиленце.
Първо се загрява тръбата, а след това се раздухва, разказва Митка Стоянова и показва как се прави снежен човек – най-напред тялото, главичката и накрая – калпачето.
След като стъклената фигура е готова, на ход е Василка. Тя рисува върху стъклото, импровизира с четката. Нужна е много точна ръка, казва тя.
За трите месеца в които работят, жените правят около 10 хил. различни играчки. Но тъй като те се продават само преди Коледа, реализацията не е много лесна.
„Интернетът върши голяма работа за нас специално. Обаждат се от София, от Пловдив, от другите градове. Стъклото започна да се търси, китайските играчки вече започнаха да западат и хората не ги харесват. Цените много не ги вдигаме, за да могат да се продават“, казва управителят Георги Керанов.
Изработката на една играчка през всичките етапи отнема ....часа. Малките топки струват 60 стотинки, а големите 1,50 лв.


description: Кога ще се затопли?

title: Ледено утро днес

maintext:
Под минус 10 градуса паднаха температурите тази сутрин в много места. Минус 13 измериха в Кнежа и Драгоман, минус 12 – в Пловдив, минус 11 градуса – в София.
През деня по-голямата част от страната ще бъде предимно слънчево, с по-значителна облачност над северозападните райони. Ще духа слаб, в източните райони до умерен, запад-югозападен вятър и дневните температури ще се повишат, максималните ще са между 2° и 7°.
Над планините ще бъде предимно слънчево. Ще духа умерен запад-северозападен вятър, който през деня ще се усили.
Максималната температура на височина 1200 м ще е около 0°, на 2000 метра – около минус 4°.
През следващото денонощие облачността ще е значителна и главно в планинските райони ще превалява слаб сняг. През деня ще има временни разкъсвания на облачността. Вятърът постепенно ще се ориентира от северозапад, ще е предимно слаб, в крайните североизточни райони – умерен.
Минималните температури ще са между минус 5° и 0°, максималните – между 1° и 6°.
В петък облачността ще се разкъсва и намалява, вероятността за валежи е малка. С ориентирането на вятъра от североизток отново ще проникне по-студен въздух. По-късно вятърът ще отслабне.
През почивните дни ще е предимно слънчево, сутрин – доста студено.
В събота вятърът ще стане северозападен и ще бъде до умерен, а в неделя ще отслабне, в Западна България и ще стихне. Слабо ще се затопли.
В понеделник от запад-югозапад ще се пренася по-топъл въздух. Бързо ще се заоблачи, а към вечерта в югозападните райони ще превали слаб сняг.


description: Последните социологически допитвания показват еднакви шансове на двамата претенденти

title: Австрийците избират президент

maintext:
Австрийците решават днес кой ще бъде президент на републиката следващите 6 години. Право на глас имат 6,4 милиона избиратели.
Двамата кандидати са с равни шансове и никои не смее да прогнозира й ще спечили - проеворпейският Александър ван дер Белен или крайнодесния Норберт Хофер. Позициите на двамата са напълно противоположни, но и двамата са вид протестен вот на австрийците срещу традиционните партии в страната.
Това е най-дългата предизборна кампания в историята на Австрия.
На балотаж през май стигнаха двамата кандидати, които днес повтарят битката. Тогава разликата между двамата бе 0,6 % и вотът бе оспорен заради жалби за нарушения.
Александър Малеев е един от българите, които ще гласуват. Срещаме се на едно от най- посещаваните от туристите места във Виена- замъка Хофбург, където ще бъде и бъдещият президент на Австрия.
„Електоратът на Хофер съвпада с този на Тръмп и на брекзит. Неговите поддръжници са мъже на възраст, не от големите градове, а от провинцията и са песимисти за бъдещето. По-ниско квалифицираните гласуват за Хофер. Що се отнася за ван дер Белен почти всички публични личности, бивши и настоящи политици, интелектуалци са на негова страна”, посочва Малеев.
На една от централните улици във Виена от едната й страна са плакати с лика на 45-годишния самолетен инженер Хофер, а от другата на 72- годишния университетски преподавател по икономика Ван дер Белен.
„Ако Ван дер Белен иска един по-силен ЕС, по-солидарен, то Хофер иска една силна държава и един по-скоро икономически европейски съюз, но държавите да запазят национален суверенитет”, обяснява Малеев.
Хофер не крие, че симпатизира на Тръмп. Няколко пъти се обяви за диалог с Русия и за отпадане на санкциите. През пролетта спечели голяма част от австрийците заради антимигрантската си риторика.
Ван дер Белен пък обяви, че никога няма да подкрепи правителство с крайнодесните.
Ако Хофер събере повече гласове- той ще бъде първият президент- националист в Европа след края на Втората Световна война. Очаква се, евентуална негова победа на мобилизира крайнодесния вот догодина и във Франция, Германия и Холандия.
Първите прогнозни резултати ще са ясна след 17 часа местно време, когато ще затворят и последните изборни секции.